Polelo 98: Mo Thabeng ya Lotlhware
JESU o mo Thabeng ya Lotlhware. Banna ba le banè ba ba nang le ene ke baaposetoloi ba gagwe. Ke Anderea le Petere ba e leng bana ba motho, le Jakobe le Johane ba le bone e leng bana ba motho. Kago e o e bonang kgakalanyana eo ke tempele ya Modimo e e mo Jerusalema.
E setse e le malatsi a le mabedi fa e sa le Jesu a tla mo Jerusalema a palame eselana. Go Labobedi. Mo mosong wa letsatsi leo Jesu o ne a le kwa tempeleng. Fa a le koo, baperesiti ba ne ba leka go mo tshwara gore ba mmolaye. Le fa go ntse jalo, ba ne ba boifa go dira jalo ka gonne batho ba rata Jesu.
Jesu o ne a bitsa baeteledipele bao ba bodumedi a re ke: ‘Dinoga le bana ba dinoga!’ Go tswa foo Jesu o ne a re Modimo o tla ba otlhaya ka ntlha ya ditiro tse di bosula tse ba neng ba di dirile. Morago ga moo, Jesu o ne a tla mo Thabeng ya Lotlhware, mme barutwa bano ba banè ba simolola go mmotsa dipotso. A o itse gore ba botsa Jesu eng?
Baaposetoloi ba botsa ka dilo tsa mo nakong e e tlang. Ba itse gore Jesu o tla fedisa bosula jotlhe mo lefatsheng. Mme gone ba batla go itse gore seno se tla diragala leng. Jesu o tla tla leng gape go tla go busa e le Kgosi?
Jesu o itse gore balatedi ba gagwe ba ba mo lefatsheng ga ba ka ke ba kgona go mmona fa a tla gape. Ka gonne o tla bo a le kwa legodimong, mme ga ba kitla ba kgona go mmona fa a le koo. Ka jalo, Jesu o bolelela baaposetoloi ba gagwe dilo dingwe tse di tla bong di diragala mo lefatsheng fa a busa e le Kgosi kwa legodimong. Dingwe tsa dilo tseno ke dife?
Jesu o ba raya a re go tla nna le dintwa tse dikgolo, batho ba le bantsi ba tla lwala le go bolawa ke tlala, go tla nna le bokebekwa jo bo maswe e bile go tla nna le dithoromo tsa lefatshe tse dikgolo. Gape Jesu o ba raya a re dikgang tse di molemo tsa bogosi jwa Modimo di tla rerwa gongwe le gongwe mo lefatsheng. A re bona dilo tseno di direga mo nakong e re tshelang mo go yone? Ee! Ka jalo, re ka tlhomamisega gore jaanong Jesu o a busa kwa legodimong. Go ise go ye kae o tla fedisa bosula jotlhe mo lefatsheng.
Mathaio 21:46; 23:1-39; 24:1-14; Mareko 13:3-10.
Dipotso
- Mo setshwantshong seno, Jesu ke ofe mo go bone, mme o na le bomang?
- Baperesiti ba ne ba leka go dira Jesu eng fa a le mo tempeleng, mme o ne a ba raya a reng?
- Baaposetoloi ba botsa Jesu eng?
- Ke eng fa Jesu a bolelela baaposetoloi ba gagwe dilo dingwe tse di tla bong di direga mo lefatsheng fa a busa e le Kgosi kwa legodimong?
- Jesu a re go tla direga eng pele a fedisa bosula jotlhe mo lefatsheng?
Dipotso tse di oketsegileng
- Bala Mathaio 23:1-39.
Le fa gone Dikwalo di bontsha gore go ka tswa go se na molato ope ka go dirisa direto tsa lefatshe, mafoko a ga Jesu mo go Mathaio 23:8-11 a bontsha eng malebana le go dirisa direto mo phuthegong ya Bokeresete? (Dit. 26:25; Bar. 13:7; 1 Pet. 2:13, 14)
Bafarasai ba ile ba dirisa eng go leka go thibela batho gore ba se ka ba nna Bakeresete, mme baeteledipele ba bodumedi ba dirisitse jang mekgwa e e tshwanang mo metlheng ya segompieno? (Math. 23:13; Luke 11:52; Joh. 9:22; 12:42; 1 Bathes. 2:16)
- Bala Mathaio 24:1-14.
Mathaio 24:13 e gatelela jang botlhokwa jwa go itshoka?
Mafoko a a mo go Mathaio 24:13 a a reng “bokhutlong” a kaya eng? (Math. 16:27; Bar. 14:10-12; 2 Bakor. 5:10)
- Bala Mareko 13:3-10.
Ke mafoko afe mo go Mareko 13:10 a a bontshang kafa go rera dikgang tse di molemo go potlakileng ka gone, mme mafoko a ga Jesu a tshwanetse go re ama jang? (Bar. 13:11, 12; 1 Bakor. 7:29-31; 2 Tim. 4:2)
tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn